Net handvol kleinsakeondernemings kry hulp(Foto: Kelly Sikkema/Unsplash) Die bevindings van ŉ opname van die Nasionale Kleinsakeraad (NSBC) wat onder duisende kleinsake-eienaars gedoen is, dui op reuseuitdagings en probleme vir die eienaars van kleiner sakeondernemings. Die opname is op 4 en 5 Mei onder meer as 6 500 ondernemings landwyd gedoen. Die land is steeds in ŉ landwye staat van afsondering, hoewel daar Vrydag na vlak 4 afgeskaal is. Die probleme wat dit vir duisende ondernemings veroorsaak, gaan na verwagting verder vererger tot vlak 1 of vlak 2 bereik word – eers dán sal die meeste van dié ondernemings toegelaat word om weer sake te hervat. “Een van die kommerwekkendste probleme vir kleinsakeondernemings is die onvermoë om verligtingsfinansiering te bekom. Volgens die opname het net 6% uit die 53% van kleinsakeondernemings wat om hulp aansoek gedoen het, dit wel gekry,” het Mike Anderson, stigter en uitvoerende hoof van die NSBC, gesê. (Argieffoto) “Die redes hiervoor wissel tussen swak of geen reaksie [op aansoeke], onnodige kriteria om daarvoor te kwalifiseer en ŉ lang, omslagtige proses.” Die meeste kleinsakeondernemings het aangedui dat hulle reeds ŉ kontantvloeikrisis ondervind, of binnekort een gaan ondervind. “Die regering moet dringend administratiewe rompslomp uit die weg ruim en die hulpverligtingsproses bespoedig sodat die finansiering vir kleinsakeondernemings landwyd beskikbaar sal wees.” Die studie het bevind talle ondernemings het reeds werkers begin aflê. Maroela Media het vroeër berig volgens die Suid-Afrikaanse Inkomstediens is daar net in April meer as 20 000 mense afgelê. Dit is ’n styging van 9% in vergelyking met dieselfde tyd verlede jaar. Die opname het bevind: “Ons pleidooi aan die regering is om meer doeltreffend te kommunikeer, alle verwarring uit die weg te ruim en duidelikheid te verskaf oor hoe en waar kleinsakeondernemings weer kan heropen. Dit is belangrik om die hulpverligtingsproses te verfyn en te bespoedig en die finansiering aan kleinsakeondernemings landwyd beskikbaar te stel,” het Anderson gesê.